Kwarantyn of te nie, Pumas 'oefen' | Netwerk24
Deur Marnus Kok 19 November 2020 21:45
Die Pumas hou kajuitraad tydens hul wedstryd teen die Stormers in Oktober in Mbombela. Foto: Gallo Images
Vir die spelers van die Pumas wat die afgelope week in kwarantyn was weens die koronavirus, was daar nie sprake van stil sit nie, want Jimmy Stonehouse, dié span se breier, het steeds die sweep geklap.
Sedert twee spelers van die Laevelders se vaste vyf 'n week gelede positief vir die koronavirus getoets is, is sake in Mbombela erg deurmekaargekrap.
Die twee, en ander voorspelers met wie hulle in kontak was, is in kwarantyn geplaas. Dit het 'n stokkie voor verlede naweek se Superrugby Unlocked-kragmeting met die Leeus in Johannesburg gesteek.
Kort daarna is die Pumas se wedstryd teen die Bulle op Loftus Versfeld van Vrydag tot Saterdag geskuif, om Stonehouse-hulle tyd te gun om hul sake agtermekaar te kry.
Onthou, ons het ander voorspelers ook, en al die agterspelers oefen steeds, maar dit is beslis ontwrigtend.
"Dit maak dit moeilik, maar ons het steeds soos gewoonlik geoefen. Onthou, ons het ander voorspelers ook, en al die agterspelers oefen steeds, maar dit is beslis ontwrigtend," sê Stonehouse.
"Die spelers wat in isolasie is, het video's gekry en alles waardeur hulle moet gaan. Anders moet hulle alles van vooraf leer wanneer hulle hul weer by die span aansluit. Ons is reg vir die wedstryd. Ons sal wel Vrydag 'n paar lynstane en skrums oefen."
Die spelers wat in kontak met die twee was wat positief getoets is, het Donderdag uit kwarantyn gekom en is weer getoets. Die uitslae sal Vrydag bekend wees. Daar was tien persone van die unie in kwarantyn.
Vir die Pumas wag daar 'n ander uitdaging wanneer hulle Saterdag op Loftus Versfeld op die veld draf. Met al die Covid-19-woelinge en 'n loslootjie tussenin, sal dit drie weke sedert die Laevelders se laaste wedstryd op 31 Oktober teen die Haaie in Mbombela wees.
Dit kan maklik vrae oor die Pumas se wedstrydfiksheid laat ontstaan – iets wat Stonehouse egter van die tafel vee.
"Die Bulle was ook af (verlede naweek), so ons is almal in dieselfde bootjie. Dalk was die ruskans goed en vind die ouens mekaar op die veld.
"Ons was goed voorbereid verlede naweek vir die wedstryd teen die Leeus. Dit is darem nie of die spelers af was nie, ons het steeds elke dag geoefen."
• Stonehouse gaan Vrydag sy span aanwys vir die kragmeting met die Bulle.
Meer oor: Jimmy Stonehouse | Mpumalanga | Oefen | Kwarantyn | Covid-19 | Afrigter | Curriebeker | Rugby | Pumas